Geliefde Pta-egpaar sterf ure ná mekaarJohan en Tiena Jansen. Foto: Verskaf “Hulle het die pad 40 jaar saamgestap. Nie eens die dood kon hulle skei nie. Hulle het hand-aan-hand die Hemel se poorte ingestap.” Só sê Tiena Ericksen, die dogter van die vriendelike slaghuiseienaars, Johan en Tiena Jansen van Kameeldrift in die noorde van Pretoria, wat albei verlede week skielik op dieselfde dag weens natuurlike oorsake gesterf het. Die Jansen-egpaar het in 2007 die Drift-slaghuis saam met hul dogter en skoonseun, Craig Ericksen, begin en was bekendes wat die gemeenskap met vriendelikheid en bereidwilligheid bedien het. Johan (63) is voorverlede Vrydag in die hoësorgeenheid van die 1 Militêre Hospitaal opgeneem met ŉ bloeiende maagseer en Tiena (59) is Dinsdag in dieselfde hospitaal opgeneem weens gevorderde longkanker. Die egpaar is albei Woensdag oorlede. Tiena is omstreeks 08:15 dood en Johan om 18:00. Ericksen het Maandag aan Maroela Media gesê albei haar ouers het sterk persoonlikhede gehad en het baie vir hul vier kinders opgeoffer. “My pa kom uit ŉ militêre agtergrond en was ŉ perfeksionis en baie goeie sakeman. My ma was ook ŉ perfeksionis en was ook baie sentimenteel. Sy was lief vir oudhede en was ŉ ware familiemens.” Ericksen het in ŉ onderhoud aan Marelize Maré van Radio Pretoria gesê albei ouers se dood is moeilik vir die familie om te verwerk, maar hulle vind berusting in die feit dat hulle “saam gegaan” het… Die egpaar laat hul vier kinders en agt kleinkinders agter. Hul roudiens is Dinsdag om 11:00 uit die Hervormde Kerk Kameeldrift-Oos.